Analiză actualizată a efectelor sectorului aviatic asupra climei, altele decât cele legate de CO2, și a eventualelor măsuri de politică adoptate în temeiul articolului 30 alineatul (4) din Directiva privind sistemul UE de comercializare a certificatelor de emisii

1. Introducere

În cadrul revizuirii din 2017 a sistemului UE de comercializare a certificatelor de emisii (EU ETS) în sectorul aviației, colegiuitorii au încredințat Comisiei Europene sarcina de a prezenta „o analiză actualizată a efectelor aviației, altele decât cele legate de CO2, însoțită, după caz, de o propunere privind cele mai bune modalități de a aborda aceste efecte”, în conformitate cu articolul 30 alineatul (4) din Directiva 2003/87/CE.

Analizele anterioare datează din 2006, când a fost efectuată o evaluare a impactului în vederea includerii sectorului aviației în EU ETS, evaluare care a examinat posibilitatea de reglementare a emisiilor de oxizi de azot (NOx), și din 2008, an în care a fost realizat studiul „Lower NOx at Higher Altitudes: Policies to Reduce the Climate Impact of Aviation NOx Emission” (Reducerea nivelului de NOx la altitudini mai mari: politici de reducere a impactului asupra climei al emisiilor de NOx generate de aviație”). La momentul efectuării analizelor respective, s-a considerat că informațiile științifice nu erau suficient de avansate pentru a propune politici de abordare a acestui impact. În schimb, începând cu 2012, EU ETS, care este piatra de temelie a politicii UE în domeniul climei, reglementează exclusiv emisiile de dioxid de carbon (CO2) generate de zborurile incluse în domeniul său de aplicare, emisii care, spre deosebire de efectele care nu sunt legate de CO2, sunt corelate în mod direct cu cantitatea de combustibil ars.

Pentru a îndeplini cerința de la articolul 30 alineatul (4) din Directiva EU ETS, Comisia Europeană a mandatat Agenția Uniunii Europene pentru Siguranța Aviației (AESA) să elaboreze un raport în acest sens. Raportul reflectă cunoștințele științifice, care au avansat foarte mult, prezentând o analiză actualizată a principalelor efecte asupra climei asociate traficului aerian, pe lângă cele cauzate de emisiile de CO2. AESA și-a desfășurat activitatea prin intermediul unei echipe de proiect alcătuite din experți recunoscuți în acest domeniu din UE, Norvegia și Regatul Unit, acoperind întregul spectru al diferitelor școli de gândire în domeniul climatologiei. Acest lucru a permis desfășurarea unor discuții deschise și luarea în considerare, în analiza tuturor aspectelor identificate, a opiniilor divergente. În combinație cu validarea acestor activități prin intermediul a două evaluări inter pares, acest lucru a asigurat rigoarea științifică a analizelor furnizate.

Următoarele întrebări de cercetare au orientat și au structurat activitatea experților:

·Care sunt cele mai recente cunoștințe privind efectele asupra climei ale emisiilor, altele decât cele de CO2, generate de aviație?

·Ce factori/variabile au avut un impact asupra acestor efecte – de exemplu, tehnologie/proiectare, operațiuni, combustibil, măsuri bazate pe piață? Care este nivelul impactului? Acești factori/variabile prezintă raporturi de compensare sau de interdependență între diferitele efecte?

·Ce activități de cercetare au fost întreprinse cu privire la posibile măsuri de politică menite să reducă impactul negativ asupra climei al emisiilor, altele decât cele de CO2? Care sunt avantajele și dezavantajele opțiunilor de politică în ceea ce privește punerea în aplicare? Ce lacune există în continuare în materie de cunoștințe?

Efectele emisiilor evaluate de către experți, altele decât cele de CO2, se referă la emisiile de oxizi de azot (NOx), de particule de funingine, de oxizi de sulf și de vapori de apă generate de aeronave. Impactul lor net este un efect de încălzire a climei, deși respectivele emisii, altele decât cele de CO2, generate de aviație au o serie de efecte individuale de încălzire și răcire, cu compensări și incertitudini de grade diferite.

Autorii remarcă faptul că în ultimii zece ani s-au înregistrat progrese în ceea ce privește cunoștințele științifice referitoare la efectele pe care emisiile, altele decât cele de CO2, generate de activitățile sectorului aviatic le au asupra schimbărilor climatice. În ceea ce privește aceste efecte și modul de a le evalua prin intermediul indicatorilor privind emisiile de CO2 echivalent, persistă o serie de incertitudini și au apărut altele noi. Raportul identifică și evaluează o serie de opțiuni de politică, precum și domeniile de cercetare care trebuie abordate pentru a soluționa aceste incertitudini.